方诸军划运河而守，捻众马步约近十万，盘旋济青沂海之间，行踪猋忽，官军追逐往往落后，实未能制胜也。一日，铭军逐捻于安邱、潍县之交，获一目曰潘贵升者，讯知为任柱帐下健儿。将杀之，贵升唿曰：「赦我，我愿投诚！」其甥有唐某者，在铭军作哨官，亦愿保释之。刘铭传闻之，乃语贵升曰：「汝能为我杀任柱乎？」对曰：「能。」乃畀以枪一，曰：「此去若成功而返，赏三品衔花翎，白金二万两。如不能，亦不汝责。任汝相机为之可也。」盖刘意非望其必成，以为即不能成，不过弃一枪耳。贵升执枪驰马而去，复归柱，柱信而不疑，乃置帐下。